TATRY. Horolezcov poľskej národnosti v nedeľu v dopoludňajších hodinách zasypala lavína.
Ženu vo vážnom stave previezli do košickej nemocnice. Muža sa už zachrániť nepodarilo.
Horská služba v dopoludňajších hodinách bola požiadaná o pomoc vo Vysokých Tatrách.
Počas lezenia Širokého ľadu vo Veľkej Studenej doline strhla lavína dvoch horolezcov.
"Oznamovateľ a zároveň ďalší člen skupiny nebol zasiahnutý," uvádza Horská záchranná služba.
Vzali aj psovoda
O pomoc horskí záchranári požiadali vrtuľníkovú záchrannú službu, ktorá na palubu vzala i psovoda.
"Lavínisko medzitým začali prehľadávať okoloidúci skialpinisti a svedkovia nehody, ktorým sa vďaka potrebnej lavínovej výbave podarilo obe zasypané osoby nájsť, vyhrabať," uvádza HZS.
Po nájdení horolezcov svedkovia začali ihneď so záchranou.
Pokračoval v nej už na mieste vysadený lekár leteckých záchranárov a záchranár horskej služby.
"Ktorým následne pomáhali ďalší horskí záchranári. Štyria boli do oblasti vyslaní pozemne, ďalší bol na miesto dopravený opätovne letecky spolu s prístrojom Autopulse - zariadením na automatické stláčanie hrudníka," opisujú záchranári.
Žena v nemocnici, muž neprežil
Žena vo veku 30 rokov bola vo vážnom stave letecky transportovaná do popradskej nemocnice a následne na podporný systém ECMO v Košiciach.
"Horolezca vo veku 35 rokov sa napriek veľkej snahe všetkých zúčastnených nepodarilo zachrániť. Prítomný lekár skonštatoval smrť," dodáva HZS.
Telesné pozostatky nebohého muža boli transportované do Starého Smokovca a odovzdané obhliadajúcemu lekárovi a príslušníkom PZ SR.
Horská záchranná služba opätovne upozorňuje návštevníkov, že vo Vysokých Tatrách prevláda zvýšený tretí stupeň lavínového nebezpečenstva.
"Túry si vyžadujú veľkú opatrnosť a znalosť lavínovej problematiky," uzatvárajú záchranári.